ཐུག་རྟགས་མཁས་རྒུ་དགྱེས་པའི་མཆོད་སྤྲིན། ཐུགས་བསྐྱེད་སྐབས་གསུམ་འཇུག་ངོགས་ཡངས་པོར་རྨད་བྱུང་སྔོན་བསགས་ཚོགས་གཉིས་སྤྲིན་ཕུང་སྐུ་བཞིའི་ལྡིང་ཁང་ལེགས་གསུང་དབྱར་སྐྱེས་རྔ་དང་འགྲོགས་པ་ལས། །སྣ་ཚོགས་སྤྲིན་གྱི་མེ་ཏོག་རབ་འཐོར་གདུལ་བྱའི་དབྱིག་འཛིན་ཕང་པ་བརླན་དང་ལྷན་ཅིག་རྨ་བྱ་དགའ་བའི་མཇུག་སྒྲོ་ཟླུམ་པོས་གར་རྩེན་པས། །ས་གསུམ་ཤིས་པའི་ལང་ཚོ་འགུགས་པའི་རྨད་བྱུང་མཛད་པའི་ལྟད་མོ་དག་ནི་མིག་གི་མཁའ་ལ་རླུང་གི་རྒྱལ་མཚན་དབྱིངས་སུ་འཆར་བ་ཞིན། །ཚངས་དབང་མེ་སྐྱེས་ཐ་གུའི་ལྟོ་ཅན་སོགས་ཀྱི་རློམ་པའི་ཁེངས་པ་ས་འོག་བཅིངས་མཛད་ཐུབ་པ་ཕྱོགས་ལས་རྣམ་པར་རྒྱལ་བའི་མགོན་དེས་སྐྱོངས། །མཐའ་ཡས་རྒྱལ་བ་རྒྱ་མཚོའི་དགོངས་པའི་ཀློང༌། །བསམ་ཡས་ལུང་དང་རིགས་པའི་གྲུར་ཞུགས་ནས། །ངེས་དོན་ནོར་བུས་ཐུབ་བསྟན་རྒྱལ་མཚན་རྩེ། །མཛེས་བྱེད་འཕགས་ཡུལ་པཎ་གྲུབ་འཛམ་གླིང་རྒྱན། །ཐུབ་ཆེན་ཏི་སེ་གངས་རི་ལས། །ལེགས་འོང་ཁ་འབབ་རྣམ་བཞིའི་རླབས། །བྱང་རྒྱུད་ཁ་བའི་རི་སུལ་ན། །འདྲེན་མཁས་རྒྱལ་བླློན་ལོ་པཎ་བསྔགས། །ཐུབ་ཆེན་མེས་པོའི་རལ་ཚོགས་ཀློང་འཁྱིལ་ཟབ་དང་རྒྱ་ཆེའི་མཐའ་དག་ཆོས་ཚུལ་རྣམ་དཔྱོད་སྦར་མོས་བཙིར་བ་ལས། །རྒོད་བག་རྩིང་སྤྱོད་ཛ་ཧུ་ན་ཡི་ལྟོ་བར་དྲངས་ཏེ་ཚངས་སྤྱོད་ཞུམ་པའི་རྣམ་ཐར་གཙང་མའི་བརྟུལ་ཞུགས་འཆང༌། །ལམ་གསུམ་དལ་འབབ་ཡན་ལག་བརྒྱད་ལྡན་འགྲོ་འདིའི་རྒུད་ཚོགས་དྲི་མ་གཞོམ་ཞིང་སྐལ་ལྡན་ཤིང་རྟ་དག་པའི་གླིང༌། །ཡོངས་སུ་འདྲེན་མཛད་ལྷ་ཆོས་བདུན་ལྡན་བཀའ་གདམས་པ་ཞེས་སྙན་པའི་བ་དན་ཀུན་གསལ་འགྲམ་པའི་ཐིག་ལེར་མཛེས། །བླློ་ཆེན་རྒྱལ་བའི་གཞུང་བཟང་འདོམས་ལ་གྲགས་པའི་སྙན་པ་ཕྱོགས་བརྒྱར་འབར། །རྣམ་དཔྱོད་དར་མ་མཛེས་མའི་ལུས་ལ་ལུང་རིགས་རིན་ཆེན་དོ་ཤལ་འཆང༌། །དགེ་ལྡན་སྙན་རྒྱུད་བསྟན་པའི་བདུད་རྩིས་ལེཊ་བཀང་དཔལ་གྱི་བུམ་པ་བཟང༌། །ཞྭ་སེར་རིང་ལུགས་གཙང་མའི་རྒྱལ་མཚན་ཐུབ་བསྟན་ཁང་བཟང་རྩེ་ན་མཛེས། །འཇམ་པའི་དབྱངས་བདུན་རྫོགས་པ་ཡི། །བཀྲ་ཤིས་གཡས་སུ་འཁྱིལ་བའི་དུང༌། །ལེགས་གསུང་མགྲིན་པའི་རྒྱན་འཆང་བ། །དཔལ་ལྡན་མཁས་རྒུའི་གཙུག་ན་མཛེས། །མདོ་སྔགས་ཆོས་ཚུལ་རབ་འབྱམས་སྨྲ་བར་ཆགས་ཐོགས་རྨོངས་པའི་མདུད་རྒྱ་གྲོལ། །འཕགས་ཡུལ་པཎ་ཆེན་བྱེ་བས་མི་མཚོན་བསོད་ནམས་དཔུང་པའི་རྩལ་རྫོགས་པ། །གྲགས་པ་སྙན་པོའི་དཔལ་དང་འགྲོགས་པའི་རྣམ་དཔྱོད་མཆོག་གི་ལང་ཚོ་དར། །ཕྱོགས་ལས་རྣམ་རྒྱལ་གྲགས་པའི་སྡེ་དེའི་རྨད་བྱུང་མཛད་པའི་རྣམ་ཐར་སྙན། །གངས་ཅན་ཆོས་སྡེ་གསེར་རི་ཕྲེང་བའི་དབུས། །རྣམ་བཞི་རིན་ཆེན་བརྩེགས་པའི་ལྷུན་པོ་བཞིན། །རབ་དང་ཕུལ་བྱུང་ཆོས་ཀྱི་སྡེ་འདི་ཡི། །སྔོན་བྱོན་མཁས་དང་གྲུབ་པའི་བཤེས་རྣམས་གུས། །ཐོས་བསམ་སྒོམ་པའི་ཕ་མཐའ་དང་བྲལ་འཆད་རྩོད་རྩོམ་པའི་རླབས་ཕྲེང་གཡོ། །མཁས་བཙུན་བཟང་པོའི་རློན་གྱི་གཤིན་ལ་ལྟ་སྒོམ་སྤྱོད་པའི་འཇིང་ཟབ་པ། །བསླབ་གསུམ་ནོར་བུས་ཡོངས་སུ་གཏམས་པའི་དངོས་བརྒྱུད་བཤེས་གཉེན་དམ་པོ་འི། །བརྗོད་བྲལ་བཀའ་དྲིན་ནམ་ཡང་དྲན་ནོ་ཚེ་རབས་ཕྲེང་བར་རྗེས་སུ་ཟུངས། །མཚུངས་མེད་བཤེས་གཉེན་དུ་མའི་ཞལ་ཆབ་ཆུ། །ཆོས་ཀྱི་འཁོར་ལོ་འཁྱིལ་བའི་ལེགས་བཤད་མཚོར། །དད་བརྩོན་སྙིམ་པ་ཟུང་གིས་བཏེགས་དང་ལྷན། །ཡུན་རིང་འཐུང་བའི་སྐལ་བཟང་ཁོ་བོས་ཐོབ། །དེ་སླད་གསུང་རབ་དགོངས་དོན་སྨྲ་བའི་འདབ། །ཕྲག་དོག་མེ་ཡིས་མགྲིན་པའི་ཕུགས་བསྐམས་པའི། །དགུན་གྱི་ཁུ་བྱུག་རྒན་པོ་ལས་འགང་སྟེ། །ལེགས་བཤད་མགྲིན་པའི་བྲེ་འགྱུར་རྩེན་ལ་དབང༌། །ལུང་རིགས་དབྱངས་སྙན་ཕྱོགས་མཐར་འཕུར་བ་ཡི། །རྣམ་གསུམ་ཁྲིམས་ལྡན་བླློ་གསལ་བྱེ་བ་ཕྲག ། འདུས་པའི་གླིང་འདིར་སྐྱེས་སྦྱངས་གོམ་པའི་འགྲོས། །གང་ཞིག་རེག་པའི་མཆོད་སྤྲིན་བསྟར་བར་བྲེལ། །དེ་སླད་ཀུན་བཟང་ཞིང་གི་མཆོད་པའི་སྤྲིན། །ཕྱོགས་འདིར་འཕོས་འདྲའི་གཏོང་རྩ་རྒྱ་མཚོའི་རླབས། །རིག་གྲོལ་ཀླུ་དབང་འབུམ་སྡེ་ཚོགས་པའི་ཞིང༌། །གཏོང་ཕོད་མཛོད་ཀྱི་སྒོ་འཕར་ཕྱེས་པའི་དགེས། །གངས་ཅན་ལུགས་གཉིས་པུ་ཌ་རུ་ཀའི་ཚལ། །བཞད་དང་མི་བཞད་གང་ལ་ལྟོས་པའི་མགོན། །ཕྱག་ན་པདྨོ་བསྟན་འཛིན་རྒྱ་མཚོ་ཆེ། །གསང་གསུམ་རྟག་བརྟན་མཛད་བཞེད་ལྷུན་གྲུབ་ཤོག ། ཚེ་རབས་ཀུན་ཏུ་ལམ་སྟོན་བཤེས་གཉེན་གྱིས། །རྗེས་བཟུང་གསུང་རབ་དགོངས་འགྲེལ་བཅས་པའི་དོན། །བཤད་སྒྲུབ་ཟུང་དུ་འབྲེལ་བའི་རྣམ་དཀར་གྱིས། །མཐའ་དག་ལུས་ཅན་སྒྲོལ་བའི་དཔལ་ཐོབ་ཤོག ། སྐྱབས་རྗེ་ཟམ་གདོང་ཡོངས་འཛིན་འབྲས་བློ་གླིང་མཁན་རབས་དོན་གཉིས་པ་བཤེས་གཉེན་ཆེན་པོ་འཇམ་དཔལ་བསམ་འཕེལ་མཆོག་གི་ཡང་སྤྲུལ་བླློ་བཟང་ལུང་རིགས་བསྟན་འཛིན་འཕྲིན་ལས་དཔལ་བཟང་པོ་མཆོག་གིས་དགེ་བཤེས་གཏོང་རྩའི་སྒོ་འཕར་ནམ་མཁའ་མཛོད་ལྟར་ཕྱེས་པའི་སྐབས་བླ་བྲང་ཕྱག་མཛོད་ཀྱིས་ཇི་ལྟར་སྐུལ་བ་བཞིན་གདན་ས་ཆེན་པོ་འདིའི་སྔོན་གྱི་ཕྱག་སྲོལ་ལྟར་དད་གུས་སྤྲོ་བ་དང་བཅས་སྦྱར་བ་དགེ་ལེགས་འཕེལ། མངྒལཾ། །